Na temelju članka 17., stavka 1. i članka 289. Zakona o socijalnoj skrbi („Narodne novine“ broj 18/22. i 46/22) i članka 36. Statuta Općine Sveti Ivan Žabno („Službeni glasnik Koprivničko – križevačke županije” broj 4/21) ), Općinsko vijeće Općine Sveti Ivan Žabno na 7. sjednici održanoj 23. kolovoza 2022. donijelo je

**ODLUKU**

**o socijalnoj skrbi na području Općine Sveti Ivan Žabno**

1. **OPĆE ODREDBE**

Članak 1.

Odlukom o socijalnoj srbi na području Općine Sveti Ivan Žabno (u daljnjem tekstu: Odluka) utvrđuju se prava iz socijalne skrbi, uvjeti, opseg i postupak za ostvarivanje određenih oblika naknada koje su od bitnog utjecaja na zadovoljavanje osnovnih životnih potreba socijalno ugroženih građana na području Općine Sveti Ivan Žabno.

Članak 2.

Sredstva za ostvarivanje naknada propisanih Zakonom o socijalnoj skrbi (u daljnjem tekstu: Zakon) osiguravaju se u proračunu Općine Sveti Ivan Žabno, a sredstva za druge naknade utvrđene ovom Odlukom iznad standarda propisane Zakonom osiguravaju se u Proračunu Općine Sveti Ivan Žabno sukladno proračunskim mogućnostima Općine Sveti Ivan Žabno (u daljnjem tekstu: Općina) za tekuću godinu.

Članak 3.

Prava propisana ovom Odlukom ne mogu se ostvariti na teret Općine, ako je zakonom ili drugim propisom donesenim na temelju zakona određeno da se ta prava ostvaruju na teret Republike Hrvatske ili na teret drugih pravnih ili fizičkih osoba.

Članak 4.

Poslovi u svezi s ostvarivanjem prava iz socijalne skrbi propisane ovom Odlukom obavlja

Jedinstveni upravni odjel Općine Sveti Ivan Žabno (u daljnjem tekstu: Jedinstveni upravni odjel).

Članak 5.

Izrazi koji se koriste u ovoj Odluci, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

1. **KORISNICI SOCIJALNE SKRBI**

Članak 6.

Pojam korisnika socijalne skrbi (u daljnjem tekstu: korisnik) određen je Zakonom i ovom

Odlukom.

 Korisnici socijalne skrbi u smislu ove Odluke su :

1. Samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način.
2. Druga osoba koja ispunjava uvjete propisane ovom Odlukom.

Članak 7.

 Prava u sustavu socijalne skrbi pod uvjetima propisanim ovom Odlukom ima

* hrvatski državljanin koji ima prebivalište na području općine Sveti Ivan Žabno
* stranac sa stalnim boravkom na području općine Sveti Ivan Žabno,
* osoba bez državljanstva s privremenim i stalnim boravkom i dugotrajnim boravištem na području općine Sveti Ivan Žabno.
1. **PRAVA IZ SOCIJALNE SKRBI**

Članak 8.

Temeljem Zakona, ovom Odlukom se utvrđuju prava iz socijalne skrbi, kako slijedi:

1. Naknada za troškove stanovanja

Temeljem Proračuna za tekuću godinu, odnosno sukladno proračunskim mogućnostima Općine, mogu se utvrditi i ostala prava, kako slijedi:

1. Naknada za subvencioniranje prehrane učenika osnovne škole,
2. Pravo na jednokratnu pomoć za novorođenčad,
3. Financiranje pogrebnih troškova osobama koje nema tko sahraniti,
4. Jednokratna pomoć samcima i obiteljima slabijeg imovinskog stanja koji se nalaze u nepovoljnim osobnim ili obiteljskim okolnostima,
5. Poboljšanje kvalitete života osoba starije životne dobi.
6. Zaštita socijalno osjetljivih kategorija društva.
7. Stipendije studentima,
8. Sufinanciranje prijevoza studenata.

**A). PRAVA TEMELJEM ZAKONA O SOCIJALNOJ SKRBI**

1. **Naknada za troškove stanovanja**

Članak 9.

Naknada za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Pravo na naknadu za troškove stanovanja može ostvariti samac ili kućanstvo pod uvjetima propisanim Zakonom, ako plaćanje troškova stanovanja ne ostvaruje po drugoj osnovi.

Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Dio troškova stanovanja koji se odnose na troškove ogrijeva korisnika koji se griju na drva osigurava se u državnom proračunu.

Članak 10.

Naknadu za troškove stanovanja Općina će priznati mjesečno u visini od najmanje 30% iznosa zajamčene minimalne naknade priznate samcu, odnosno kućanstvu utvrđene Zakonom.

Naknada za troškove stanovanja priznaje se u utvrđenim stvarnim troškovima stanovanja ukoliko su oni manji od 30% iznosa zajamčene minimalne naknade.

Općina može naknadu za troškove stanovanja djelomično ili u cijelosti podmiriti izravno u ime i za račun korisnika zajamčene minimalne naknade.

Korisnik naknade za troškove stanovanja dužan je svaki mjesec do petnaestog u mjesecu donositi račune za troškove stanovanja.

Ako korisnik iz neopravdanih razloga ne izvršava obveze iz prethodnog stavka, neće mu biti plaćeni troškovi stanovanja za mjesec u kojem nije izvršio obvezu.

Naknada za troškove slobodno ugovorene najamnine za najmoprimce, isplaćuje se temeljem ugovora o najmu ovjerenog kod javnog bilježnika, na IBAN žiro-računa najmodavca.

Članak 11.

Zamolba za ostvarivanje prava na naknadu za troškove stanovanja podnosi se Jedinstvenom upravnom odjelu. Uz zamolbu za ostvarivanje prava na naknadu za troškove stanovanja potrebno je priložiti presliku rješenja Hrvatskog zavoda za socijalni rad (u daljnjem tekstu: Zavod) o priznatom pravu na zajamčenu minimalnu naknadu, presliku osobne iskaznice, izjavu o davanju suglasnosti za obradu osobnih podataka i odgovarajući dokaz o postojanju obveze plaćanja troškova stanovanja.

Članak 12.

Pravo na naknadu za troškove stanovanja priznaje se od dana podnošenja zahtjeva, odnosno pokretanja postupka po službenoj dužnosti, a isplaćuje se mjesečno dok postoje uvjeti iz Zakona.

Korisnik je dužan Jedinstvenom upravnom odjelu pravodobno prijaviti svaku promjenu koja utječe na ostvarivanje naknade, a najkasnije u roku od osam dana od nastanka promjene.

Članak 13.

Jedinstveni upravni odjel će po potrebi, preispitati postojanje činjenica i okolnosti koje su bile odlučujuće za ostvarivanje prava na naknadu za troškove stanovanja te ako su se promijenile okolnosti o kojima ovisi ostvarivanje prava ili visina naknade za troškove stanovanja, donijeti novo rješenje.

Jedinstveni upravni odjel će donijeti rješenje o prestanku prava na naknadu za troškove stanovanja, kada utvrdi da je rješenjem Zavoda korisniku prestalo pravo na zajamčenu minimalnu naknadu, s danom utvrđivanja nastanka promijenjenih okolnosti odnosno s danom kada je korisniku prestalo pravo na zajamčenu minimalnu naknadu.

Jedinstveni upravni odjel će donijeti rješenje o prestanku prava na naknadu za troškove stanovanja i kada korisnik naknade to zatraži, te kada se utvrdi da korisnik više ne živi na području Općine.

U slučaju smrti korisnika prava, pravo prestaje s danom smrti, donosi se rješenje o ukidanju rješenja kojim je pravo priznato i utvrđuje se prestanak prava.

**B) OSTALA PRAVA**

1. **Naknada za subvencioniranje prehrane učenika osnovne škole**

Članak 14.

Pravo na naknadu za subvencioniranje prehrane učenika osnovne škole imaju učenici s prebivalištem na području Općine prema obrazloženom prijedlogu razrednika, predmetnog učitelja ili pedagoga škole.

Članak 15.

Osnovna škola utvrdit će početkom svake školske godine popis djece za koju se traži subvencioniranje prehrane koji mora sadržavati ime i prezime djeteta, adresu i razred djeteta te obrazloženje zbog čega se za to dijete traži subvencioniranje prehrane.

 Općina će isplaćivati subvenciju za prehranu osnovnoj školi temeljem mjesečnih zahtjeva za doznaku.

1. **Pravo na jednokratnu pomoć za novorođenčad**

Članak 16.

Pravo na jednokratnu pomoć za novorođenčad ima majka koja na dan djetetova rođenja ima prebivalište na području Općine Sveti Ivan Žabno.

Način, uvjeti te iznos jednokatne pomoći utvrđeni su Odlukom Općinskog vijeća. („Službeni glasnik Koprivničko-križevačke županije broj 14/07, 12/09, 24/16. i 6/19“)**.**

1. **Financiranje pogrebnih troškova osobama koje nema tko sahraniti**

Članak 17.

 Na temelju ispostavljenog računa trgovačkog društva koje obavlja pogrebne usluge Općina će temeljem Odluke općinskog načelnika Općine Sveti Ivan Žabno (u daljnje tekstu: općinski načelnik), podmiriti osnovne troškove pogrebne opreme i usluge ukopa kada umrli nije imao obitelj, odnosno ako je obitelj nepoznata ili nepoznatog boravišta, ukoliko iste ne bude pokrilo nadležno tijelo za socijalnu skrb.

1. **Jednokratna pomoć samcima i obiteljima slabijeg imovinskog stanja koji se nalaze u nepovoljnim osobnim ili obiteljskim okolnostima**

Članak 18.

Jednokratna pomoć samcima i obiteljima slabijeg imovinskog stanja koji se nalaze u nepovoljnim osobnim ili obiteljskim okolnostima temeljem Odluke općinskog načelnika, a u okviru sredstava osiguranim u proračunu Općine za tekuću godinu može se odobriti u izvanrednim i hitnim slučajevima, za iznenadne i posebno teške prilike (pomoć u slučajevima teške bolesti i dugotrajnog liječenja, smrt člana obitelji, prirodne nepogode i dr.) kada samac ili obitelj nema mogućnosti djelomično ili u cijelosti zadovoljiti životne potrebe.

Općinski načelnik donosi odluku temeljem obrazloženog pismenog zahtjeva tražitelja pomoći.

1. **Poboljšanje kvalitete života osoba starije životne dobi**

Članak 19.

Kako bi se starijim osobama poboljšala kvaliteta života Općina će sufinancirati provedbu programa poboljšanja kvalitete života osoba starije životne dobi putem uključivanja u projekt gerontodomaćice.

Provođenje programa poboljšanja kvalitete života osoba starije životne dobi provodi se u suradnji s Koprivničko – križevačkom županijom i Gradskim društvom Crvenog Križa Križevci.

Sufinanciranje provedbe programa poboljšanja kvalitete života osoba starije životne dobi provodi se okviru sredstava osiguranim u proračunu Općine za tekuću godinu.

1. **Zaštita socijalno osjetljivih kategorija društva**

Članak 20.

Općina kroz raspisivanje javnih natječaja financijski pomaže socijalno osjetljivim kategorijama društva koje provode program na području općine Sveti Ivan Žabno a koji je koristan za pojedinu skupinu društva primjerice invalide, umirovljenike, branitelje Domovinskog rata, liječene alkoholičare i sl.

1. **Stipendije studentima**

Članak 21.

Općina Sveti Ivan Žabno stipendira redovite studente preddiplomskih i diplomskih studija s područja Općine Sveti Ivan Žabno. Stipendija se dodjeljuje na javnom natječaju redovitim studentima pod uvjetom da su državljani Republike Hrvatske s prebivalištem na području Općine Sveti Ivan Žabno. Pravo na stipendiju ne mogu ostvariti izvanredni studenti, te oni koji primaju stipendiju ili drugu sličnu novčanu potporu. Kriteriji za dobivanje stipendija utvrđeni su Pravilnikom stipendiranju studenata s područja Općine Sveti Ivan Žabno („Službeni glasnik Koprivničko-križevačke županije broj 10/11 i 1/19“)**.**

1. **Sufinanciranje prijevoza studenata**

Članak 22.

Općina Sveti Ivan Žabno sufinancira javni željeznički prijevoz redovitim studentima preddiplomskih i diplomskih studija s područja Općine Sveti Ivan Žabno, pod uvjetom da nisu korisnici studentske stipendije Općine i da svakodnevno putuju sredstvima javnog željezničkog prijevoza od mjesta prebivališta do fakulteta temeljem raspisanog javnog poziva.

1. **RAD ZA OPĆE DOBRO BEZ NAKNADE**

Članak 23.

Općina će organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje

rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koji je Korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade. Obveza se ne odnosi na osobe iz članka 26. Zakona.

U radovima za opće dobro bez naknade osobe iz stavka 3. ovog članka mogu sudjelovati od 60 do 90 sati mjesečno.

Općina surađuje sa Zavodom u provođenju mjera rada za opće dobro bez naknade sukladno

članku 38. Zakona.

1. **NADLEŽNOST I POSTUPAK**

Članak 24.

O priznavanju prava na naknadu za troškove stanovanja rješenje donosi Jedinstveni upravni odjel na temelju Zakona, a po prethodnoj suglasnosti općinskog načelnika.

O priznavanju prava na jednokratnu pomoć samcima i obiteljima slabijeg imovinskog stanja i o financiranju pogrebnih troškova osobama koje nema tko sahraniti odlučuje općinski načelnik.

Postupak priznavanja prava na pomoći iz članaka 14.,16.,19.,20.,21.,22., uređuje se zasebnim odlukama, sporazumima, ugovorima, pravilnicima ili programima.

Članak 25.

Postupak za priznavanje prava propisanih Zakonom pokreće se na zahtjev stranke ili po službenoj dužnosti.

Postupak za priznavanje prava na naknade propisane ovom Odlukom pokreće se i na zahtjev bračnog druga, punoljetnog djeteta, roditelja ili skrbnika stranke.

Općina može pokrenuti postupak po službenoj dužnosti i na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela.

Zahtjev se podnosi Jedinstvenom upravnom odjelu.

Prilikom predaje zahtjeva, podnositelj zahtjeva predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje privolu službenoj osobi da iste ima pravo provjeravati, obrađivati, čuvati i koristiti u skladu sa Zakonom o zaštiti osobnih podataka i drugim važećim propisima, a u svrhu obrade i odlučivanju po zahtjevu.

Korisnik socijalnih naknada iz ove Odluke dužan je službenoj osobi dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava.

Za točnost podataka navedenih u zahtjevu za ostvarivanje naknade podnositelj odgovara materijalno i kazneno.

Članak 26.

U postupku rješavanja zahtjeva može se izvršiti terenski izvid u obitelji ili na drugi prikladan način ispitati činjenice, okolnosti i uvjete koji mogu utjecati na utvrđivanje prava.

Članak 27.

Postupak za priznavanje prava na pojedinu naknadu u sustavu socijalne skrbi je hitan.

 Rješenje o ostvarivanju prava na pojedinu naknadu iz ove Odluke donosi se u roku od 30 dana od dana podnošenja urednog zahtjeva ili pokretanja postupka po službenoj dužnosti, ako Zakonom nije drugačije propisano.

Članak 28.

Korisnik kojem je priznata naknada iz ove Odluke, dužan je odmah, a najkasnije u roku od osam dana od dana nastanka promjene prijaviti Jedinstvenom upravnom odjelu svaku promjenu koja utječe na daljnje korištenje ili opseg prava.

Članak 29.

Na prikupljanje, obradu, pohranjivanje, posredovanje i korištenje podataka te na zaštitu informacijske privatnosti pojedinca primjenjuju se propisi kojima se uređuje zaštita osobnih podataka i zaštita tajnosti podataka.

Podaci se vode u elektroničkom obliku.

Općina je dužna voditi evidenciju i dokumentaciju o ostvarivanju prava iz socijalne skrbi

propisanih ovom Odlukom.

1. **PRIJELAZNE I ZAVRŠNE ODREDBE**

Članak 30.

Na pitanja koja nisu regulirana ovom Odlukom shodno se primjenjuju odredbe Zakona.

Članak 31.

Ova Odluka stupa na snagu osmog dana od dana objave u „Službenom glasniku Koprivničko – križevačke županije”.

**OPĆINSKO VIJEĆE OPĆINE SVETI IVAN ŽABNO**

KLASA:550-01/22-01/02

URBROJ: 2137/19-02/1-22-1

Sveti Ivan Žabno, 23. kolovoza 2022.

 PREDSJEDNIK:

Krešimir Habijanec